b"\n_START_ARTICLE_\nLouis-Charles Mah\xc3\xa9 de La Bourdonnais\n_START_SECTION_\nBiografia\n_START_PARAGRAPH_\nLa Bourdonnais pertanyia a una de les fam\xc3\xadlies m\xc3\xa9s acabalades de l'illa de la Reuni\xc3\xb3 (possessi\xc3\xb3 francesa a l'oce\xc3\xa0 \xc3\x8dndic); va aprendre a jugar als escacs el 1814, i va comen\xc3\xa7ar a jugar seriosament cap al 1818, quan anava regularment a jugar al Caf\xc3\xa9 de la R\xc3\xa9gence, a Par\xc3\xads, on sembla que hi tenia la seva pr\xc3\xb2pia taula reservada, i hi jugava di\xc3\xa0riament de forma continuada des del migdia a mitjanit. All\xc3\xa0, hi jugava contra qualsevol que estigu\xc3\xa9s disposat a jugar-s\xe2\x80\x99hi diners. Va tenir com a mestre en Jacques Fran\xc3\xa7ois Mouret, i al cap d'uns dos anys, va esdevenir un dels millors jugadors del Caf\xc3\xa9, i va succeir i destronar Alexandre Deschapelles, el millor jugador de Fran\xc3\xa7a fins llavors._NEWLINE_Posteriorment, es va veure obligat a guanyar-se la vida com a jugador d'escacs professional, despr\xc3\xa9s de malbaratar la seva fortuna, mal aconsellat, en negocis de terres._NEWLINE_El 1827, public\xc3\xa0 la biografia del seu avi, Bertrand-Fran\xc3\xa7ois Mah\xc3\xa9 de La Bourdonnais, c\xc3\xa8lebre almirall franc\xc3\xa8s._NEWLINE_El 1833, public\xc3\xa0 un manual d'escacs: Nouveau Trait\xc3\xa9 du jeu des \xc3\xa9checs (Par\xc3\xads), dirigit als aficionats, i que contenia tant informaci\xc3\xb3 sobre obertures com sobre finals.\n_START_SECTION_\nMort\n_START_PARAGRAPH_\nLa Bourdonnais va morir, afectat d'hidropesia abdominal, a Londres, el 1840, en la m\xc3\xa9s absoluta pobresa, i havent hagut de vendre totes les seves possessions, inclosa la roba, per pagar els seus creditors. George Walker va aconseguir que fos enterrat molt a prop del seu antic rival, Alexander McDonnell al Kensal Green Cemetery de Londres."